Eskom gewaarsku as hy Tshwane-krag sny(Argieffoto: pixabay) Sakeliga het Eskom in ŉ prokureurskrywe gewaarsku dat enige poging om elektrisiteitstoevoer na die Tshwane-metro te staak, tot dringende litigasie sal lei. Die burgerregteorganisasie AfriForum het reeds verlede week ’n brief aan Eskom gestuur, waarin die organisasie versoek dat Eskom alternatiewe ondersoek om geld van die Tshwane-metro in te vorder eerder as om die krag af te sny. Die briewe volg op herhaaldelike dreigemente van Eskom dat hy alle elektrisiteitstoevoer na Pretoria wil afsny vanweë die metro se agterstallige skuld. Dit sal vir betalende sakelui en ander gebruikers geld. Die metro het ’n agterstallige rekening van R1,6 miljard waarvan R68 miljoen reeds aan Eskom betaal is. In Sakeliga se brief versoek hy ŉ vergadering met die uitvoerende bestuur van Eskom, sodat alternatiewe oplossings bespreek kan word. “Sakeliga is ten gunste van wettige en rasionele skuldinvordering om wanbetalers vas te vat. Eskom se dreigement dat hy Tshwane se elektrisiteitstoevoer geheel en al sal afskakel is ’n skadelike, onwettige en irrasionele taktiek om betalende sakelui en ander gebruikers gyselaar te hou ten einde munisipale skuld te verhaal,” sê Tian Alberts, regs- en skakelbeampte van Sakeliga. Sakeliga en AfriForum meen die kragonderbrekings hou drastiese gevolge in vir die inwoners van Pretoria wat elke maand getrou hul rekeninge betaal. Dit is ook ontwrigtend vir ekonomiese aktiwiteite. “Deur sakelui en inwoners wat reeds betaal het se krag ook af te skakel, skep Eskom ŉ donker spiraal van ekonomiese ineenstorting wat juis diegene wat wél betaal benadeel en hul vermoë om rekeninge te betaal, ondermyn. Dit is onaanvaarbaar dat betalende elektrisiteitsgebruikers en ŉ hele ekonomiese omgewing weens ŉ geskil tussen twee staatsorgane benadeel word,” sê Alberts. “Sou Eskom egter besluit om sy onwettige en irrasionele dreigement om elektrisiteitstoevoer na die hele Tshwane-metropool te staak uit te voer, sal ons in belang van ons lede en sakeondernemings en die publiek in die algemeen regstappe doen.”